১৯৪৮ সালে কায়েদে আযম ঢাকায় আসেন। পাকিস্তানের গভর্নর জেনারেল হিসেবে এটিই ছিল তার প্রথম ঢাকা সফর। এটা তাঁর শেষ সফরও ছিল। কারণ করাচী ফিরে গিয়ে তিনি আর বেশীদিন হায়াত পাননি। আমি তখন ঢাকা মুসলিম লীগের ভারপ্রাপ্ত সভাপতি। জিন্নাহ সাহেব ঢাকা আসবেন শুনে আমাদের সবার মন আনন্দে নেচে ওঠে। যে নেতার কথায় পাকিস্তান আন্দোলন করেছি, যাঁর অসাধারণ নেতৃত্বের সামনে কংগ্রেসের জাঁদরেল নেতারা ও বৃটিশ সাম্রাজ্যবাদ পর্যন্ত পাকিস্তান দাবী কবুল করতে বাধ্য হয়েছিল, যাঁর অসাধারণ বলিষ্ঠতার মুখে উপমহাদেশের কোটি কোটি মুসলমান পেয়েছিল তাঁদের স্বতন্ত্র আবাসভূমি, তিনি এলে আমাদের মনের অনুভূতি যে এমনিতেই উল্লাসমুখর হয়ে উঠবে তাতো স্বাভাবিক। আমার মনে আছে বিভিন্ন সুযোগে আমি তাঁর সাথে ৭ বার হাত মিলিয়েছিলাম। আমরা মনে করতাম তাঁর মত মানুষের সাথে হাত মিলাতে পারাটা রীতিমত একটা গৌরবের ব্যাপার। ইতিহাসের এই অধ্যায়টি পুরোপুরি না জানলে আমাদের এই মানসিক অবস্থাটা কেউ ধরতে পারবে না।